1. X'inhuma l-prijoritajiet tal-abbozz tal-baġit għall-2021? Il-baġit tal-UE huwa l-qofol tal-pjan ta' Rkupru tal-Unjoni Ewropea, li għandu l-għan li jqajjem lill-Ewropa fuq saqajha. Il-baġit għall-2021 ifittex li jindirizza l-ħsara ekonomika u soċjali immedjata li saret bil-pandemija tal-coronavirus; jibda rkupru sostenibbli u jipproteġi u joħloq l-impjiegi. Dan ifisser għajnuna tanġibbli għan-nies fil-bżonn, appoġġ għall-kumpaniji u għas-setturi li ntlaqtu ħażin, tisħiħ tas-suq uniku u assistenza lir-reġjuni u lill-Istati Membri. Il-baġit totali tal-UE u l-finanzjament ta' EUR 378 biljun tan-Next Generation EU b'madwar EUR 133 biljun addizzjonali f'self se jgħinu jibnu mill-ġdid u jimmodernizzaw il-kontinent tagħna, fl-ispirtu tat-tranżizzjonijiet ekoloġiċi u diġitali, bl-iżgurar li tinħoloq Unjoni Ewropea aktar bsaħħitha u reżiljenti u jissaħħaħ ir-rwol tal-Ewropa fid-dinja. B'mod parallel, il-baġit tal-UE se jkompli jappoġġja l-prijoritajiet li ilhom stabbiliti tal-Ewropa, li huma aktar rilevanti minn qatt qabel għal irkupru sostenibbli. Il-Kummissjoni Ewropea għalhekk tibqa' impenjata għal sitt ambizzjonijiet ewlenin stabbiliti mill-President Von der Leyen: Il-Patt Ekoloġiku Ewropew; Ewropa xierqa għall-era diġitali; ekonomija li taħdem għal kulħadd; il-promozzjoni tal-istil ta' ħajja Ewropew tagħna; Ewropa aktar bsaħħitha fid-dinja u spinta ġdida għad-demokrazija. Il-baġit għall-2021 se jippermetti lill-Kummissjoni biex tagħti riżultat dwar dawn il-prijoritajiet. 2. Kif jirrelata l-abbozz ta' baġit għall-2021 għan-Next Generation EU? Next Generation EU se jagħti lill-baġit tal-UE s-saħħa addizzjonali meħtieġa biex iwieġeb b'mod deċiżiv għall-isfidi urġenti li qed taffaċċja l-UE li bdew bil-pandemija tal-coronavirus u l-konsegwenzi tagħha. Dan se jitpoġġa fis-seħħ għal perjodu temporanju (sal-aħħar tal-2024) biex jintuża b'mod esklussiv għar-rispons tal-kriżi u għall-miżuri ta' rkupru. Il-fondi li se jiġġenera se jitgħaddew permezz tal-baġit tal-UE biex jappoġġjaw l-investiment u l-prijoritajiet ta' riforma, u se jsaħħu l-programmi li huma ewġenin għal dak l-irkupru. se jiffinanzjaw ukoll l-azzjonijiet biex jibnu r-reżiljenza għall-futur, pereżempju permezz ta' programm tas-Saħħa ġdid u Mekkaniżmu ta' Protezzjoni Ċivili tal-UE imsaħħaħ, RescEU. Biex tiġi ffinanzjata n-Next Generation EU, il-Kummissjoni pproponiet li jiġu mislufa EUR 750 biljun (prezzijiet tal-2018) fuq is-swieq biex jiġi żgurat finanzjament addizzjonali għas-snin li ġejjin sal-2024. Il-fondi imbagħad imorru lura għall-baġit tal-UE bħala dħul assenjat estern u se jintuża biex jiffinanzja l-irkupru. 3. Għaliex in-numru tan-Next Generation EU fl-abbozz tal-baġit huma differenti min-numru mħabbra fl-aħħar ta' Mejju 2020? Fl-aħħar ta' Mejju 2020, il-Kummissjoni sejjħet il quddiem proposta għal strument ta' rkupru temporanju Next Generation EU flimkien ma' baġit fit-tul imġedded għall-2021-2027. Bħala regola ġenerali, il-livelli massimi tal-qafas finanzjarju pluriennali huma definiti fi prezzijiet kostanti tal-2018. Il-Kummissjoni għamlet il-proposti tagħha kemm għal Next Generation EU kif ukoll għall-baġit fit-tul li jmiss fuq dik il-bażi. B'mod parallel, u għat-trasparenza, il-Kummissjoni ppubblikat il-proposti tagħha kemm bil-prezzijiet tal-2018 kif ukoll bil-prezzijiet preżenti. Il-baġit annwali huwa dejjem ikkalkulat u ppreżentat bi prezzijiet preżenti. B'dan il-mod, il-benefiċjarji jkollhom idea aħjar tal-iffinanzjar disponibbli f'sena partikolari. Dan huwa għaliex il-proposta tal-2021,inkluż il-kontribut tan-Next Generation EU, qed jitressqu bil-prezzijiet preżenti. 4. X'inhuma l-impenji u l-pagamenti? L-impenji huma l-volum totali ta' wegħdiet għall-pagamenti futuri li jistgħu jsiru f'sena partikolari. L-impenji mbagħad iridu jiġu onorati b'pagamenti, jew fl-istess sena inkella, l-aktar fil-każ ta' proġetti pluriennali, fuq is-snin ta' wara. Il-pagamenti huma l-flus proprji li jitħallsu f'sena partikolari mill-baġit tal-UE biex ikopru l-impenji tas-snin preżenti u tas-snin ta' qabel. pereżempju, meta l-UE tiddeċiedi li tikkofinanzja l-bini ta' pont, l-ammont totali li l-UE taqbel li tkopri jkun impenn. Il-kontijiet tax-xogħol li jsir huma l-pagamenti li jkunu mifruxa fuq is-snin ta' wara f'konformità mal-implimentazzjoni taċ-ċiklu tal-ħajja ta' proġett. L-impenn isir fis-sena X. Il-pagamenti mill-baġit tal-UE jistgħu jsegwu fl-istess sena X, iżda wkoll fis-sena X+1, X+2, X+3, eċċ. 5. X'inhu dħul estern assenjat? Il-baġit tal-UE huwa mmexxi mill-prinċipju ta' universalità. Dan ifisser li m'hemm ebda konnessjoni diretta bejn is-sors tad-dħul miġbur u n-nefqa li dan jiffinanzja. Teżisti eċċezzjoni għal din ir-regola u din hija d-dħul assenjat, li jfisser dħul speċifiku li jinġabar biex tiġi ffinanzjata n-nefqa speċifika. It-tip ta' dħul estern u intern assenjat eżistenti huwa elenkat fl-Artikolu 21 Regolament Finanzjarju, ir-regoli li skonthom jintefaq il-baġit tal-UE. Biex jiġi ffinanzjat l-investiment taħt in-Next Generation EU, il-Kummissjoni pproponiet biex jiżdied il-marġni ta' manuvra tal-baġit tal-UE u biex jiġu mislufa fondi fuq is-swieq. Il-fondi missellfa imbagħad imorru lura għall-baġit tal-UE bħala dħul assenjat estern u se jintużaw biex jiffinanzjaw l-irkupru permezz ta' serje ta' programmi definiti minn qabel tal-UE. 6. Kif tagħmel proposta għal abbozz ta' baġit fl-2021 il-Kummissjoni jekk ma jkun hemm ebda baġit maqbul għall-perjodu ta' seba' snin 2021-2027? Il-Kummissjoni għandha obbligu legali biex tippreżenta proposta għall-baġit annwali tas-sena ta' wara sat-30 ta' Ġunju ta' kull sena. Dan l-obbligu jibqa' validu wkoll sal-ewwel sena tal-perjodu finanzjarju fit-tul li jmiss. Għalhekk, il-Kummissjoni qed tagħti riżultat fuq dan l-obbligu u qed tressaq ‘il quddiem l-abbozz tagħha għall-baġit tal-2021. Dan huwa bbażat fuq il-proposta għal baġit fit-tul imġedded u fuq Next Generation EU kif preżentati fis-27 ta' Mejju 2020. Ladarba l-Parlament Ewropew u l-Kunsill jaqblu dwar il-QFP 2021-2027, inkluż Next Generation EU, il-Kummissjoni se taddatta l-proposta tagħha skont dan, permezz ta' ittra emendatorja. Huwa l-għan tagħna li jkollna l-programmi kollha funzjonanti mill-1 ta' Jannar. Ftehim rapidu u komprensiv dwar il-QPF u l-pakket ta' rkupru mill-Parlament Ewropew u l-Kunsill se jwittu t-triq għal adozzjoni mingħajr xkiel tal-baġit tal-2021, biex kemm il-baġit fit-tul kif ukoll il-baġit annwali jistgħu jkunu fis-seħħ u l-programmi ġodda jkunu jistgħu jaħdmu fil-ħin. 7. Meta se jsiru disponibbli l-fondi taħt in-Next Generation EU? Xi miżuri ewlenin li għandhom jiġu ffinanzjati taħt in-Next Generation UE, bħall-appoġġ miżjud għall-Istati Membri u għar-Reġjuni l-aktar milquta, jeħtieġ li jibdew malajr kemm jista' jkun minħabba li ċ-ċittadini u l-kumpaniji qed iserrħu fuq l-appoġġ tal-UE biex jirpiljaw. Biex jiġu żblukkati l-EUR 11,5 biljun ta' investiment fl-2020, il-Kummissjoni proponiet emenda għall-baġit tal-2020 tagħha, permezz tal-Abbozz ta' Baġit Emendatorju 6, flimkien mal-emendi mmirati għall-baġit fit-tul preżenti tagħha. Dan l-Abbozz ta' Baġit Emendatorji issa għandu jiġi maqbul mill-Parlament Ewropew u mill-Kunsill u jiġi implimentat minnufih. Il-proposta sħiħa għal baġit tal-UE imġedded u għal Next Generation EU għandu jkun jinsab f'postu u jappoġġja l-irkupru tal-Ewropa fl-1 ta' Jannar 2021. Il-Kummissjoni qed taħdem bis-sħiħ mal-Parlament Ewropew u mal-Istati Membri tagħha fil-Kunsill lejn dan l-għan. 8. Xi jmiss li jiġri? Il-Kummissjoni Ewropea tippreżenta l-abbozz ta' baġit tal-UE għall-2021 lill-Parlament Ewropew u lill-Kunsill li flimkien jieħdu d-deċiżjoni finali. Normalment fi tmiem il-ħarifa, jisejjaħ Kumitat ta' Konċiljazzjoni speċifiku, biex jirrikonċilja l-pożizzjoni tal-Parlament u tal-Kunsill. Dan għandu jaqbel f 21 jum dwar baġit komuni, li ż-żewġ istituzzjonijiet imbagħad japprovaw. Din is-sena, il-perjodu huwa bejn is-27 ta' Ottubru u s-16 ta' Novembru. Sadanittant, in-negozjati dwar il-baġit fit-tul imġedded u Next Generation EU jkomplu. Il-Kummissjoni se taddatta l-proposta tagħha għall-baġit tal-2021 wara ftehim mill-Parlament Ewropew u mill-Kunsill. Għal Aktar Informazzjoni Abbozz ta' Baġit 2021: test legali